刘克庄
关仝骤雨图
四山昏昏如泼墨，行人对面不相觌。
凄乎太阴布肃杀，暗然混沌未开辟。
千丈拿空蛰龙起，一声破柱春雷疾。
我疑人间瓠子决，或是天上银河溢。
异哉烟霏变态中，山川墟市明历历。
茅寮竹寺互掩映，疏舂残磬渺愁寂。
叟提鱼出寒裂面，童叱牛归泥没膝。
羊肠峻坂去天尺，驴饥仆瘦行安适。
林僧卸笠窘回步，海商抛矴忧形色。
纵览鲲鹏信奇伟，戏看凫雁亦萧瑟。
乃知画妙与天通，模写万殊由寸笔。
大而海岳既尽包，细如针粟皆可识。
向来关生何似人，想见丘壑横胸臆。
呜呼使移此手为文章，岂不擅场称巨擘。